**Evakuácia**

Evakuáciou sa rozumie odsun ohrozených osôb, zvierat, prípadne vecí z určitého územia.

**Evakuácia sa člení na**:

**a)** krátkodobú evakuáciu s možným návratom evakuantov do 72 hodín

**b)** dlhodobú evakuáciu s možným návratom evakuantov po 72 hodinách.

Evakuáciu plánuje, vyhlasuje, riadi a zabezpečuje podľa pôsobnosti:

**a) obec**, ktorá okrem toho poskytuje núdzové ubytovanie a núdzové zásobovanie evakuovaným. Starosta obce môže zriadiť evakuačnú komisiu13 obce, ako svoj odborný poradný orgán. Vymenúva a odvoláva jej predsedu, členov a schvaľuje jej štatút.

**b) okresný úrad**, ak nepatrí do pôsobnosti právnických osôb, fyzických osôb -podnikateľov alebo obcí a rozhoduje o povinnosti obcí umiestniť evakuovaných.Prednosta obvodného úradu môže zriadiť evakuačnú komisiu12 obvodu, ako svojodborný poradný orgán. Vymenúva a odvoláva jej predsedu, podpredsedu, tajomníka a členov a schvaľuje jej štatút.

**c) okresný úrad v sídle kraja**, ak jej rozsah presahuje územný obvod obvodného úradu. Prednosta obvodného úradu môže zriadiť evakuačnú komisiu kraja, ako svoj odborný poradný orgán. Vymenúva a odvoláva jej predsedu, podpredsedu tajomníka a členov a schvaľuje jej štatút.

Obsahom plánu evakuácie obce a obvodného úradu je textová a grafická časť zámeru zabezpečenia evakuácie. Samosprávny kraj v rámci svojej samosprávnej pôsobnosti spolupracuje s orgánmi štátnej správy a obcami pri plánovaní a zabezpečovaní evakuácie na svojom území a utvára podmienky pri evakuácii na súčinnosť medzi samosprávnymi krajmi.

Právnické osoby a fyzické osoby – podnikatelia majú za povinnosť plánovať a pri mimoriadnej udalosti vyhlásiť a uskutočniť evakuáciu svojich zamestnancov a osôb prevzatých do starostlivosti a neodkladne o tom informovať obec, na ktorej území pôsobia. Vypracúvajú plány evakuácie, ktorých obsahom je textová a grafická časť zámeru zabezpečenia evakuácie

Pri vzniku, ako aj pri možnosti rozšírenia mimoriadnej udalosti sa varovanie obyvateľstva vykonáva varovnými signálmi. Evakuácia sa vyhlasuje prostredníctvom hromadných informačných prostriedkov a odvolá sa, ak pominul dôvod, pre ktorý bola vyhlásená.

Evakuácia sa vykonáva až po vyhlásení mimoriadnej situácie. Každý evakuovaný si môže vziať so sebou iba obmedzené množstvo vecí na zabezpečenie nevyhnutných životných potrieb, pričom hmotnosť evakuačnej batožiny môže byť najviac:

**1.** 25 kg u dospelej osoby,

**2.** 15 kg u dieťaťa,

**3.** 5 kg príručnej batožiny okrem batožiny podľa prvého a druhého bodu

Evakuovaným sa odporúča, aby si po vyhlásení evakuácie vzali so sebou túto batožinu:

* osobné doklady, dôležité dokumenty, peniaze a iné malé cennosti, (občiansky preukaz príp. cestovný pas, vodičský preukaz, technické osvedčenie o motorovom vozidle, vkladné knižky, platobné karty, preukaz poistenca a pod.),
* lieky a nevyhnutné zdravotnícke prostriedky,
* základné trvanlivé potraviny a pitná voda (nápoje) na 2 až 3 dni,
* predmety osobnej hygieny (predmety dennej potreby),
* vreckovú lampu (sviečku, zápalky),
* prikrývku alebo spací vak,
* náhradnú osobnú bielizeň, náhradný odev, náhradnú obuv a nepremokavý plášť,
* v zimnom období zimné doplnky,
* ďalšie nevyhnutné osobné veci podľa vlastného uváženia (napr. mobil, okuliare, hračky pre deti).

Obyvateľstvo sa na účel plánovania a zabezpečovania evakuácie člení na tieto skupiny:

1. deti MŠ, žiaci ZŠ, žiaci SŠ, ako aj deti a žiaci školského zariadenia,
2. matky a iné oprávnené osoby v domácnosti s deťmi,
3. osoby umiestnené v zdravotníckom zariadení, zariadení sociálnych služieb a v zariadení sociálnoprávnej ochrany detí a sociálnej kurately,
4. osoby so zdravotným postihnutím v domácnosti s rodinným príslušníkom alebo osobou, ktorá osobe so zdravotným postihnutím poskytuje pomoc,
5. ostatné obyvateľstvo.

**Opatrenia po vyhlásení evakuácie obyvateľstva:**

1. pripraviť si evakuačnú batožinu

Batožina okrem príručnej batožiny musí byť pri preprave označená štítkom s menom a priezviskom, adresou pobytu, prípadne telefonickým kontaktom, a ak je to možné, uzamknutá,

1. ďalej uhasiť otvorený oheň, vypnúť hlavné rozvody plynu a vody, vypnúť elektrické spotrebiče (okrem chladničiek a mrazničiek), nechať uzavreté a utesnené okná a dvere i utesnené vetráky,
2. uzamknúť byt a dom, zaistiť okná a dvere proti vlámaniu,
3. na vchodové dvere umiestniť v priehľadnej plastovej obálke na spisy list papiera formátu A4, kde uviesť názov "EVAKUÁCIA", meno a priezvisko, čas a dátum, miesto evakuácie alebo ukrytia,
4. vziať so sebou evakuačnú batožinu, nekontaminované domáce zvieratá, improvizované prostriedky ochrany alebo špeciálne PIO dať do ochrannej polohy, presun do pristavených prepravných prostriedkov vykonať bez časových strát,
5. vyhľadať osoby u ktorých možno predpokladať, že nemohli zaregistrovať vyhlásenie evakuácie, informovať ich a poskytnúť pomoc (deťom bez dozoru, starším, chorým, nevládnym a pod.),
6. zabezpečiť domáce zvieratá, ktoré sa nemôžu vziať so sebou a hospodárske zvieratá, ktoré prežijú samostatne dlhšiu dobu krmivom a zásobou vody na 2-3 dni, uzavrieť a utesniť priestory a stajne a tieto zreteľne označiť veľkým písmenom "Z",
7. sledovať rozhlas, televíziu, miestny rozhlas a dodržiavať pokyny pracovníkov, ktorí zabezpečujú evakuáciu,
8. dostaviť sa do určeného evakuačného zariadenia.

**Evakuácia obyvateľstva sa vykonáva:**

1. dopravnými prostriedkami, ak to nie je možné alebo účelné pešo alebo
2. samovoľnou evakuáciou osobnými dopravnými prostriedkami, ak to nie je možné alebo účelné, pešo.

**Pri organizovanej evakuácii osôb prostriedkami hromadnej prepravy vykonávať tieto opatrenia:**

1. k odsunu sa zhromažďovať na určených miestach bez vyvolávania paniky podľa pokynov miestneho alebo obecného úradu vydaných miestnym rozhlasom (alebo inými spôsobmi), poradie odsunu určí miestny alebo obecný úrad,
2. po nariadení evakuácie budú deti a žiaci, ktorí nemohli byť odovzdaní rodičom alebo prepustení domov, spolu s učiteľmi a vychovávateľmi z predškolských a školských zariadení evakuovaní samostatne,
3. osoby vyevakuované z kontaminovaných oblastí, dopravné prostriedky a iné veci musia prejsť cez kontrolné stanovište (KS) z dôvodu vykonania dozimetrickej kontroly, zisťovania plošnej kontaminácie povrchu tela nebezpečnými látkami, vykonania hygienickej očisty a prípadného poskytnutia zdravotnej starostlivosti a neodkladnej zdravotnej starostlivosti,
4. po ukončení evakuácie je možné vyhľadať príbuzných, alebo sa uchádzať o iné ubytovanie, ako vopred zabezpečila evakuačná komisia. Nikomu nebude zabránený voľný pohyb mimo ohrozenej oblasti.

**Samovoľná evakuácia**

Samovoľná evakuácia sa rieši bezodkladne usmerňovaním neorganizovaného opúšťania ohrozeného územia, spresňovaním evakuačných trás a zamedzením prístupu obyvateľstva na ohrozené územie.

**Okrem týchto opatrení platia aj tieto odporúčania:**

* ak odchádzate k príbuzným alebo známym, nezabudnite po príchode nahlásiť svoj pobyt na príslušných úradoch (dôležité pre zistenie počtu zasiahnutých, nezvestných atď.)

**Samovoľnú evakuáciu osobnými prepravnými prostriedkami voliť najmä v týchto prípadoch:**

1. vozidlo je zagarážované neďaleko miesta ukrytia, je v dobrom technickom stave,
2. v nádrži vozidla je zásoba pohonných hmôt aspoň na l00 km jazdy,
3. potenciálny vodič je plne spôsobilý na jazdu.

**Pri tejto forme evakuácie vykonávať tieto opatrenia:**

1. trasu jazdy dodržať kolmo na smer prízemného vetra,
2. voliť najmä vopred určené verejné komunikácie, na ktorých budú poriadkové jednotky regulovať pohyb osôb a prepravných prostriedkov,
3. pri nepoužití určených trás rátať s dlhšou dobou na opustenie ohrozenej oblasti a voliť jazdu kolmo na smer vetra,
4. dodržiavať presne pokyny poriadkových jednotiek, sledovať správy Slovenského rozhlasu a po opustení hraníc ohrozenej oblasti zastaviť sa na KS. Na KS sa podrobiť evidencii a tiež monitorovaniu ožiarenia, plošnej kontaminácie a hygienickej očisty (vrátane osobných vecí, prepravného prostriedku a domácich zvierat).

**Plán evakuácie sa aktualizuje**

* k 31.decembru kalendárneho roka alebo bezodkladne, ak ide o podstatnú zmenu, ktorá sa týka najmä predpokladaného počtu evakuantov, evakuačnej trasy a zloženia evakuačnej komisie.